Семейна фирма на шефа на Държавния резерв спечели поръчка за над 3 млн. лв. - Mediapool.bg
Семейна фирма на шефа на Държавния резерв спечели поръчка за над 3 млн. лв.
15:12 | 11 август 2018 | 4 коментара
Агенцията по заетостта е сключила договор за невъоръжена охрана за 3 187 944 лв. с ДДС с "Мултифорс А.С" ЕООД. Управител на фирмата е Магдалена Пеева - съпруга на Станимир Пеев, който е председател на Държавния резерв и военновременни запаси, съобщи "Офнюз".
"Мултифорс А.С" ЕООД е единственото дружество, подало документи за поръчката, става ясно от публикуваната документация.
Станимир Пеев е председател на Държавния резерв и военновременни запаси. Той оглавява ведомството през 2009 г., а преди това е бил кмет на район "Панчарево" в Столична община. През 2007 г. Пеев прехвърля създадената от него "Мултифорс" на своята съпруга.
Това не е първата обществена поръчка за охранителна дейност, която "Мултифорс" печели. През годините фирмата е получила над 27 млн. лв. обществени пари. Тя е сключвала договори за охранителни услуги с Министерството на земеделието и храните, Министерството на транспорта, Министерството на отбраната, Министерството на икономиката, НЕК, Софийската областна администрация, "Топлофикация София", Националния военноисторически музей, УНСС, и "Булгартрансгаз".
Първенец по плащания за охрана е Университетът за национално и световно стопанство, който е сключил договори с "Мултифорс" на обща стойност 7 138 000 лв. без ДДС.